Source: https://podpora.financnasprava.sk/101256-Pred%C4%BA%C5%BEenie-lehoty-na-podanie-DP
Timestamp: 2019-10-14 15:59:37+00:00
Document Index: 16954143

Matched Legal Cases: ['§ 49', '§ 155', '§156', '§ 49', '§ 49', '§ 49', '§ 49', '§ 49', '§ 49']

Úvod > Daň z príjmov > Daň z príjmov právnickej osoby > Daňové priznanie > Predĺženie lehoty na podanie DP
Daňovníkovi sa na základe oznámenia podaného príslušnému správcovi dane v lehote na podanie daňového priznania predlžuje lehota na podanie daňového priznania ( § 49 ods.3 zákona o dani z príjmov)
a) najviac o tri celé kalendárne mesiace s výnimkou daňovníka v konkurze alebo v likvidácii; daňovník v oznámení uvedie novú lehotu, ktorou je koniec kalendárneho mesiaca, v ktorej podá daňové priznanie, a v tejto novej lehote je aj daň splatná;
b) najviac o šesť celých kalendárnych mesiacov, ak súčasťou príjmov daňovníka sú aj zdaniteľné príjmy plynúce zo zdrojov v zahraničí s výnimkou daňovníka v konkurze alebo likvidácii; daňovník v oznámení uvedie túto skutočnosť a tiež uvedie novú lehotu, ktorou je koniec kalendárneho mesiaca, v ktorej podá daňové priznanie a v tejto novej lehote je aj daň splatná. Ak v podanom daňovom priznaní daňovník neuvedie príjmy plynúce zo zdrojov v zahraničí, správa dane uplatní sankcie podľa § 155 a §156 daňového poriadku.
Otázka č.1 – Predĺženie lehoty na podanie daňového priznania o tri kalendárne mesiace
Spoločnosť je povinná podať daňové priznanie za zdaňovacie obdobie roka 2019 do 31. marca 2020 a v tejto lehote daň aj zaplatiť. V súlade s § 49 ods.3 písm.a) zákona o dani z príjmov spoločnosť do 31. marca 2020 písomne oznámi príslušnému správcovi dane, že si predlžuje lehotu na podanie daňového priznania za rok 2019 do 30. júna 2020. Je tento postup spoločnosti pri predĺžení lehoty na podanie daňového priznania správny?
Postup spoločnosti je správny. Na základe oznámenia podaného príslušnému správcovi dane v lehote na podanie daňového priznania si daňovník sám predlžuje lehotu na podanie daňového priznania najviac o tri kalendárne mesiace. Daňovník v oznámení uvádza novú lehotu, ktorou je koniec kalendárneho mesiaca, v ktorej podá daňové priznanie a zaplatí daň. Správca dane v tomto prípade nevydáva rozhodnutie o predĺžení lehoty na podanie daňového priznania, ani neoznamuje listom, že nový termín na podanie daňového priznania akceptuje.
Otázka č.2 - Predĺženie lehoty na podanie daňového priznania o šesť kalendárnych mesiacov
Spoločnosť je povinná podať daňové priznanie za zdaňovacie obdobie roka 2019 do 31. marca 2020 a v tejto lehote daň aj zaplatiť. Keďže súčasťou jej príjmov sú aj zdaniteľné príjmy plynúce zo zdrojov v zahraničí, spoločnosť v súlade s 49 ods.3 písm.b) zákona o dani z príjmov do 31. marca 2020 písomne oznámi príslušnému správcovi dane, že si predlžuje lehotu na podanie daňového priznania za rok 2019 do 30. septembra 2020 Postupuje spoločnosť pri predĺžení lehoty na podanie daňového priznania správne?
Postup spoločnosti je správny. Na základe oznámenia podaného príslušnému správcovi dane v lehote na podanie daňového priznania si daňovník, u ktorého súčasťou príjmov sú aj zdaniteľné príjmy plynúce zo zdrojov v zahraničí, sám predlžuje lehotu na podanie daňového priznania najviac o šesť kalendárnych mesiacov. Daňovník v oznámení uvádza novú lehotu, ktorou je koniec kalendárneho mesiaca, v ktorej podá daňové priznanie a zaplatí daň. Správca dane v tomto prípade nevydáva rozhodnutie o predĺžení lehoty na podanie daňového priznania, ani neoznamuje listom, že nový termín na podanie daňového priznania akceptuje.
Otázka č.3 - Predĺženie lehoty na podanie daňového priznania u daňovníka v konkurze
Daňovníkovi v konkurze skončilo zdaňovacie obdobie 31. decembra 2016. Za toto zdaňovacie obdobie je povinný podať daňové priznanie najneskôr do 31. marca 2017. Ako má daňovník postupovať, ak si chce predĺžiť lehotu na podanie daňového priznania?
Podľa § 49 ods.3 písm. c) zákona o dani z príjmov daňovník v konkurze musí o predĺženie lehoty na podanie daňového priznania správcu dane písomne požiadať, a to najneskôr 15 dní pred uplynutím lehoty na podanie daňového priznania. Na základe žiadosti podanej v danom prípade najneskôr do 16. marca 2017 môže správca dane rozhodnutím predĺžiť daňovníkovi lehotu na podanie daňového priznania najviac o tri kalendárne mesiaca, t.j.do 30. júna 2017. Daňovník sa proti rozhodnutiu o predĺžení lehoty na podanie daňového priznania nemôže odvolať. Ak správca dane rozhodnutím predĺži daňovníkovi v konkurze lehotu na podanie daňového priznania, je daňovník povinný podať daňové priznanie najneskôr v predĺženej lehote a v tejto lehote daň aj zaplatiť. V prípade, že správca dane žiadosti daňovníka nevyhovie, je povinný podať daňové priznanie a zaplatiť daň najneskôr v lehote troch kalendárnych mesiacov po uplynutí zdaňovacieho obdobia.
Otázka č.4 - Predĺženie lehoty na podanie daňového priznania daňovníkovi v likvidácii
Daňovníkovi v likvidácii skončilo zdaňovacie obdobie 31. decembra 2019. Za toto zdaňovacie obdobie je povinný podať daňové priznanie najneskôr do 31. marca 2020. Ako má daňovník postupovať, ak si chce predĺžiť lehotu na podanie daňového priznania?
Podľa § 49 ods.3 písm. c) zákona o dani z príjmov daňovník v likvidácii musí o predĺženie lehoty na podanie daňového priznania správcu dane písomne požiadať, a to najneskôr 15 dní pred uplynutím lehoty na podanie daňového priznania. Na základe žiadosti podanej v danom prípade najneskôr do 16. marca 2020 môže správca dane rozhodnutím predĺžiť daňovníkovi lehotu na podanie daňového priznania najviac o tri kalendárne mesiaca, t. j. do 30. júna 2020. Daňovník sa proti rozhodnutiu o predĺžení lehoty na podanie daňového priznania nemôže odvolať. Ak správca dane rozhodnutím predĺži daňovníkovi v likvidácii lehotu na podanie daňového priznania, je daňovník povinný podať daňové priznanie najneskôr v predĺženej lehote a v tejto lehote daň aj zaplatiť. V prípade, že správca dane žiadosti daňovníka nevyhovie, je povinný podať daňové priznanie a zaplatiť daň najneskôr v lehote troch kalendárnych mesiacov po uplynutí zdaňovacieho obdobia.
Otázka č. 5 – Predĺženie lehoty na podanie daňového priznania za zdaňovacie obdobie pred vstupom do likvidácie
Spoločnosť vstúpila do likvidácie dňa 1. júla 2019. Za zdaňovacie obdobie, ktoré sa začalo pred vstupom do likvidácie, je spoločnosť povinná podať daňové priznanie v lehote do troch kalendárnych mesiacov od skončenia zdaňovacieho obdobia, t.j. do 30.9.2019. Môže si spoločnosť predĺžiť túto lehotu na podanie daňového priznania oznámením podaným správcovi dane v lehote na podanie daňového priznania?
Možnosť predĺženia lehoty na podanie daňového priznania podľa § 49 ods. 3 písm. a) a b) zákona o dani z príjmov, tzn. na základe oznámenia sa nevzťahuje na daňovníka v konkurze alebo v likvidácii. Podľa § 49 ods. 3 písm. c) zákona o dani z príjmov lehota na podanie daňového priznania daňovníka v konkurze a v likvidácii sa môže predĺžiť iba správcom dane rozhodnutím, a to na základe žiadosti daňovníka podanej správcovi dane najneskôr 15 dní pred uplynutím lehoty na podanie daňového priznania.
Ak teda spoločnosť pri riešení otázky predĺženia lehoty na podania daňového priznania je v likvidácii, postupuje podľa § 49 ods.3 písm. c) zákona o dani z príjmov, na základe ktorého musí o predĺženie lehoty správcu dane požiadať.